9.6.2023 г.
BG
Официален вестник на Европейския съюз
L 149/67
Член 9 Мерки за ликвидиране В нападнатите от вредителя зони компетентните органи предприемат всички изброени по-долу мерки за ликвидиране на посочения вредител: а) подходящи видове третиране срещу посочения вредител на всички етапи от неговото развитие, в зависимост от миграционния характер на възрастните вредители, разпространението на растенията гостоприемници и хранителните навици на ларвите на този вредител; б) забрана за преместване на горния слой на почвата и на използваната растежна среда извън нападнатата от вредителя зона, освен ако съответните професионални оператори са изпълнили едно от следните условия под надзора на компетентните органи: i) почвата или растежната среда са били предмет на подходящи мерки за ликвидиране на посочения вредител и са били транспортирани в затворени превозни средства, за да се гарантира, че вредителят не може да се разпространи; ii) почвата или растежната среда се транспортират в затворени превозни средства, за да се гарантира, че посоченият вредител не може да се разпространи, и са дълбоко заровени в депо за отпадъци.
Член 10 Въвеждане в Съюза на посочените растения 1.
Посочените растения, различни от растенията от Chrysanthemum L., Dianthus L. и Pelargonium l’Hérit. ex Ait., могат да бъдат въвеждани в Съюза само ако отговарят на едно от следните изисквания: а) те са с произход от държава, в която не е известно да се среща вредителят; б) те са с произход от област, за която съгласно Международния стандарт за фитосанитарни мерки No 4 е установено от съответната национална служба за растителна защита (НСРЗ), че е свободна от посочения вредител; наименованието на тази област се посочва във фитосанитарния сертификат в рубриката „Място на произход“; в) преди износа са били подложени на официална инспекция и е установено, че са свободни от посочения вредител, и са с произход от производствен обект, отговарящ на следните условия: i)
той е регистриран и контролиран от НСРЗ в държавата на произход;
ii) през трите месеца, предшестващи износа, са извършени официални инспекции и не е установено наличие на посочения вредител по посочените растения; iii) той е с физическа изолация срещу въвеждането на посочения вредител; iv) при движението на посочените растения преди износа е предоставена информация, която осигурява тяхната проследяемост до този производствен обект; г) преди износа им са били подложени на официална инспекция и е установено, че са свободни от посочения вредител, и са с произход от производствен обект, отговарящ на следните условия: i)
той е регистриран и контролиран от НСРЗ в държавата на произход;
ii) през трите месеца, предшестващи износа, са извършени официални инспекции и не е установено наличие на посочения вредител по посочените растения; iii) посочените растения са били подложени на ефикасно третиране, за да се гарантира, че са свободни от посочения вредител; iv) при движението на посочените растения преди износа е предоставена информация, която осигурява тяхната проследяемост до този производствен обект; д) те са били подложени на ефикасно третиране след прибирането на реколтата, за да се гарантира, че са свободни от посочения вредител, и това третиране е посочено във фитосанитарния сертификат.